Komunikazzjoni mill-Kummissjoni lill-Kunsill Ewropew - Il-Perjodu ta’ Riflessjoni u Pjan D /* KUMM/2006/0212 finali */





[pic] | KUMMISSJONI TAL-KOMUNITAJIET EWROPEJ | Brussel 10.5.2006 KUMM(2006) 212 finali KOMUNIKAZZJONI MILL-KUMMISSJONI LILL-KUNSILL EWROPEW Il-Perjodu ta’ Riflessjoni u Pjan D KOMUNIKAZZJONI MILL-KUMMISSJONILILL-KUNSILL EWROPEW Il-Perjodu ta’ Riflessjoni u Pjan D ***** 1. Introduzzjoni Fl-aħħar snin bdejna naraw dibattitu ġdid fuq il-futur ta’ l-Ewropa. Dan tqajjem mill-Ewropej infushom, iżda l-Unjoni Ewropea ppruvat tagħti direzzjoni u konċentrazzjoni. F’Diċembru 2001, sena wara t-Trattat ta' Nizza, il-Kunsill Ewropew adotta Dikjarazzjoni dwar il-futur ta' l-Unjoni Ewropea, u impenja lill-Unjoni biex issir iktar demokratika, iktar trasparenti u iktar effettiva. Din id-“Dikjarazzjoni ta' Laeken” kienet tesponi l-prospett ta’ Kostituzzjoni għall-Ewropa, u waqqfet Konvenzjoni li ġabet flimkien rappreżentanti ta’ gvernijiet u parlamenti minn madwar l-Ewropa, kif ukoll mill-istituzzjonijiet ta’ l-UE. Qablet dwar abbozz ta’ Trattat li jistabbilixxi Kostituzzjoni għall-Ewropa. Dan kien il-bażi għal test adottat f’Ottubru 2004, iffirmat f’Ruma mill-Kapijiet ta’ Stati u gvernijiet ta' l-Istati Membri kollha. Fir-Rebbiegħa li għaddiet, filwaqt li għaxar Stati Membri kienu diġà approvaw il-Kostituzzjoni, iċ-ċittadini ta’ Franza u l-Olanda rrifjutawha. Għalkemm ir-raġunijiet ta’ dan il-vot huma neċessarjament kumplessi, stħarriġ ta’ l-opinjoni pubblika tefa’ dawl fuq dak li ġiegħel lill-votanti jagħmlu din l-għażla u l-attitudni tagħhom lejn l-integrazzjoni Ewropea[1]. L-aktar li influwenza l-għażla tal-votanti tal-“le” fiż-żewġ pajjiżi kien it-tħassib dwar il-qagħda ekonomika u soċjali tal-pajjiż. Fi Franza, il-“le” tal-votanti kien jirreferi l-ewwel u qabel kollox għall-aspetti soċjo ekonomiċi biex jispjegaw l-għażla tagħhom: il-biża ta’ effetti negattivi fuq l-impjiegi, il-qagħda preżenti ta’ l-ekonomija u tas-suq tax-xogħol, l-impressjoni li l-Kostituzzjoni kienet ixxaqleb wisq lejn il-liberali u mhux biżżejjed lejn is-soċjali. Fl-Olanda, jidher li ħafna voti “le” kienu motivati wkoll b’għarfien mhux adekwat ta’ l-impatt reali u t-tifsira tal-Kostituzzjoni, flimkien ma’ biżgħat li tintilef is-sovranità. Iżda dan ma ssuġġeriex tnaqqis fl-appoġġ għall-Unjoni kollha kemm hi: 88% tal-Franċiżi u 82% ta’ l-Olandiżi għad għandhom perċezzjonijiet pożittivi ta' l-Unjoni. Wara dawn ir-referenda negattivi, il-Kunsill Ewropew adotta dikjarazzjoni dwar ir-ratifika tat-Trattat li jistabbilixxi l-Kostituzzjoni għall-Ewropa, li permezz tagħha l-Kapijiet ta' Stati u gvernijiet għamlu sejħa għall-perjodu ta' riflessjoni, li matulu għandu jsir dibattitu wiesa' f'kull pajjiż. Dan id-dibattitu jkun jinvolvi ċ-ċittadini, is-soċjetà ċivili, l-imsieħba soċjali, il-Parlamenti nazzjonali u l-partiti politiċi. L-istituzzjonijiet Ewropej, u b’mod partikolari l-Kummissjoni, ġew mistiedna biex jikkontribwixxu għal dan id-dibattitu. Fl-istess ħin, il-proċess ta’ ratifika kompla f’ħafna Stati Membri. Minn Ġunju 2005, ħames pajjiżi approvaw il-Kostituzzjoni, bl-opinjoni finali tal-Parlament tal-Finlandja mistennija fix-xhur li ġejjin. Dan jista’ jwassal dalwaqt għal total ta’ 16-il ratifika. F’Ottubru 2005, il-Kummissjoni ppreżentat “Pjan D”, fejn id-D tirrappreżenta Demokrazija, Djalogu u Dibattitu[2]. Dan ta impetu ġdid lid-dibattitu dwar il-futur ta’ l-Ewropa billi nkoraġixxa metodi ġodda ta’ kif iċ-ċittadini jitħajru jieħdu sehem fid-dibattitu. Pjan D tnebbaħ mir-referenda fi Franza u l-Olanda, iżda mhuwiex operazzjoni ta’ salvataġġ għall-Kostituzzjoni, lanqas m’huwa limitat fiż-żmien fil-perjodu ta' riflessjoni: huwa l-punt tat-tluq ta’ proċess fit-tul ta’ riforma demokratika. L-enfażi politika hija li jinħoloq sens ta’ pussess taċ-ċittadini lejn il-politiki ta’ l-UE, biex jagħmluhom jinftehmu u rilevanti u biex l-Istituzzjonijiet ta’ l-UE jkunu responsabbli u ta’ min joqgħod fuqhom fil-konfront ta’ dawk li jservu. Dan il-proċess ser jieħu ż-żmien jekk iridu jinkisbu riżultati tanġibbli u fit-tul, u jkollu bżonn ta’ impenn ġenwin primarjament mill-Istati Membri, imma wkoll mill-Istituzzjonijiet ta' l-UE. Is-suċċess jiġi finalment imkejjel minn kemm l-UE tkun kapaċi u lesta li tisma', li tanalizza r-rispons li rċeviet, u wara toħroġ b'riżultati politiċi. Ta’ min ifakkar li l-Istati Membri jibqgħu primarjament responsabbli għall-organizzazzjoni tad-dibattiti f’livelli nazzjonal, reġjonali u lokali. Ir-rwol tal-Kummissjoni fil-qafas ta’ Pjan D huwa li tgħin fl-istutturar tad-dibattitu, u jekk ikun meħtieġ tipprovdi l-Istati Membri b’appoġġ finanzjarju u organizzattiv. Rendikont komprensiv ta’ l-azzjonijiet ta’ Pjan D implimentati mill-Kummissjoni bejn Ottubru 2005 u April 2006 huwa ppreżentat f’Anness 1. L-intensità tad-dibattitu dwar il-futur ta’ l-Ewropa varja b’mod konsiderevoli minn Stat Membru għall-ieħor. Għall-inqas parzjalment, din hija reazzjoni naturali għall-istadji differenti li l-Istati Membri laħqu bir-ratifika - Stati Membri li għamlu r-ratifika diġà kellhom dibattitu. Wieħed jifhem li jkunu inqas lesti biex iniedu inizjattivi ġodda, u ċ-ċittadini tagħhom ikunu inqas kurjużi dwar il-passi li jmiss. Il-perjodu ta’ riflessjoni ppermetta li ssir evalwazzjoni globali tad-dibattiti nazzjonali sa Ġunju 2006. Din il-Komunikazzjoni tipprovdi sinteżi tad-dibattiti, b’referenza partikolari għal-lezzjonijiet li ħarġu minn Pjan D. Tinkludi wkoll dettalji mill-istħarriġ tal-Eurobarometer[3] dwar il-Futur ta’ l-Ewropa. Dawn il-konklużjonijiet jakkumpanjaw l-“Aġenda għall-Futur ta’ l-Ewropa bħala l-kontribut tal-Kummissjoni lill-Kunsill Ewropew dwar il-futur ta’ l-Ewropa[4]. 2. Kwistjonijiet imqajma fid-dibattiti 2.1. L-iżvilupp ekonomiku u soċjali ta’ l-Ewropa L-istħarriġ tal-Eurbarometer inkluda mistoqsijiet bl-għan li ssir evalwazzjoni ta’ kif iħossuhom l-Ewropej. Issuġġerixxa li l- Ewropej kienu ġeneralment kuntenti li jgħixu fil-pajjiżi rispettivi tagħhom , u kienu fil-parti 'l kbira kuntenti sew bil-ħajja familjari kif ukoll bix-xogħol tagħhom. Iżda kellhom viżjoni ġenerali ta pessimiżmu dwar il-futur , u dan kien iddominat bit-tħassib dwar il-prospetti ekonomiċi u soċjali. Il-qgħad , speċjalment fost iż-żgħażagħ, baqa’ ta’ tħassib ewlieni. L-impatt tal- globalizzazzjoni kienet kwistjoni ewlenija fid-dibattiti kollha nazzjonali u fid-diskussjonijiet fuq l-internet. Il-mistoqsijiet li saru innutaw l-effett fuq il-qasam tal-impjiegi u l-prosperità, u l-ħtieġa li nkunu iktar kompetittivi u produttivi f’soċjetà fejn l-età qiegħda dejjem tiżdied. Elementi tal-midja, unions tal-ħaddiema, żgħażagħ u s-settur mhux governattiv innutaw l-assoċjazzjoni bejn l-Unjoni Ewropea u l- globalizzazzjoni . Dan kien marbut ma’ beżgħat li l-globalizzazzjoni setgħet kellha impatt negattiv fuq il-ħarsien soċjali u żżid id-diskrepanzi fit-tqassim tal-ġid. Madankollu, l-Eurobarometer wera bilanċ fl-atteġġjamenti lejn il-globalizzazzjoni, għalkemm dawk li jarawha bħala opportunità tajba għall-kumpaniji nazzjonali (37%) kienu inqas minn dawk li jarawha bħala theddida għall-impjiegi u l-intrapriżi (47%). Saret kritika qawwija f’bosta pajjiżi għan-nuqqas ta’ dinamiżmu fl-ekonomija Ewropea. Tħassib dwar il-ħarsien soċjali ikkonċentra dwar ir-riforma fil-pensjonijiet, is-sigurtà soċjali jew is-sistemi tas-saħħa. Minkejja l-prominenza fil-politika Ewropea, il-liberalizzazzjoni tas-servizzi ngħatat inqas prominenza. B’mod ġenerali, iċ-ċittadini għandhom it-tendenza li jikkunsidraw li l-Unjoni Ewropea tista’ tuża l-mudell soċjali Ewropew biex tgħin fil-ħarsien ta’ effetti sekondarji negattivi mill-globalizzazzjoni , iżda jaraw ftit azzjonijiet konkreti. Il-libertà tal-moviment għall-ħaddiema kienet kwistjoni sensittiva fi kważi d-dibattiti nazzjonali kollha. F’uħud mill-Istati Membri qodma, baqgħu il-biżgħat li jintilfu l-impjiegi minħabba l-ftuħ tas-suq tax-xogħol għall-ħaddiema ta’ l-Istati Membri ġodda. Fl-istess ħin, ir-restrizzjonijiet li fadal għall-moviment liberu tax-xogħol kompla jidher bħala negazzjoni tal-libertajiet bażiċi ta’ l-Unjoni miċ-ċittadini ta’ l-Istati Membri ġodda. Fl-Istati Membri ġodda, kien hemm żewġ temi oħra sinifikattivi. L-ewwelnett, il-prospetti ta' sħubija fiż- Żona ta' l-Euro kienu mira importanti għal ħafna miċ-ċittadini. It-tieni, l- applikazzjoni tas-sistema Schengen kienet għajn ta’ tħassib, minħabba li setgħet toħloq barrieri ġodda għall-ġirien ta’ l-Istati Membri. 2.2. L-Unjoni Ewropea u r-rwol tagħha Dibattiti nazzjonali kellhom it-tendenza li jikkonfermaw l-evidenza tal-voti li s- sħubija fl-Unjoni Ewropea hija meqjusa globalment pożittiva. Madankollu, l-istħarriġ ta’ l-opinjoni pubblika juri tnaqqis fl-appoġġ f’maġġoranza ta’ Stati Membri fl-aħħar xhur, b’mod partikolari tnaqqis fl-appoġġ fl-Awstrija, l-Finlandja u r-Renju Unit. Bosta Stati Membri ġodda raw liċ-ċittadini jistaqsu dwar ir-rwol ta' pajjiżhom fl-Unjoni Ewropea, kif ukoll dwar ir-relazzjonijiet bejn l-Istati Membri qodma u dawk ġodda. Il-finanzjament mill-UE u d-disponibbiltà ta’ fondi strutturali u ta ’ koeżjoni kienu kwistjonijiet li tqanqlu spiss fid-dibattiti. Dawn tqiesu l-aktar bħala opportunità pożittiva, b’xi ftit kritika dwar il-proċeduri kkomplikati. It-tnaqqis tal-finanzjament mill-UE huwa ta’ tħassib partikolari għal Spanja, fejn hemm perċezzjoni li “qed titlef” bl-aħħar tkabbir riċenti. Fl-istess ħin, iċ-ċittadini f’pajjiżi bħall-Isvezja u r-Renju Unit ikkritikaw dak li jqisu bħala piż inġust. Il-paċi bejn l-Istati Membri u s-suq uniku huma rikonoxxuti bħala ż-żewġ kisbiet l-aktar pożittivi fil-kostruzzjoni Ewropea. L-istħarriġ ta’ l-opinjoni pubbliku juri wkoll evalwazzjoni favorevoli ta’ l-isforzi ta’ l-Unjoni biex tkattar il-kooperazzjoni fil-qasam tar-riċerka u l-innovazzjoni u biex tippromwovi t-trattament ugwali bejn l-irġiel u n-nisa. Barra minn hekk, kwistjonijiet dwar is-sigurtà, bħas-sigurtà ambjentali, is-sigurtà fl-ikel, is-sigurtà fit-trasport u d-drittijiet tal-passiġġieri, il-provvista ta’ l-enerġija, ġew enfasizzati f’bosta dibattiti, bil- perċezzjoni l-aktar pożittiva tal-ħidma ta l-Unjoni – partikolarment qawwija f’xi Stati Membri–. Kultant, il-ħtieġa ta’ politika komuni dwar l-immigrazzjoni u l-kenn politiku, ir-riforma fit-tassazzjoni, l-edukazzjoni, l-identità Ewropea u d-diversità kulturali ġew diskussi flimkien mad-drittijiet tal-konsumatur u l-futur tas-settur agrikolu. Iċ-ċittadini jikkritikaw l-aktar dak li jaraw bħala regolamentazzjoni żejda, leġiżlazzjoni dettaljata ż-żejjed u l-burokrazija. Id-dehra ta’ UE remota li tindaħal bla bżonn għadha qawwija. F’ħafna pajjiżi, kummenti oħra ta’ kritika kienu fuq l- iżbilanċ demokratiku u n-nuqqas ta' trasparenza ta' l-istituzzjonijiet Ewropej. Kien hemm ħafna sejħiet għall-involviment akbar miċ-ċittadini fil-proċess tat-teħid ta’ deċiżjonijiet. Barra minn hekk, hemm perċezzjoni f’ħafna pajjiżi li l-Kummissjoni ma tittrattax l-Istati Membri kollha bl-istess mod. Din il-perċezzjoni hija qawwija l-aktar fil-pajjiżi ż-żgħar, b’sens li r-regoli dwar żbilanċ eċċessiv jew deċiżjonijiet dwar kompetizzjoni ma jiġux applikati b'mod ġust. L-istess perċezzjoni tgħodd għar-rispett ta' l-infurzar tal-liġi tal-Komunità. Stħarriġ ta’ l-opinjoni pubbliku juri għarfien u fehma dgħajfa ħafna ta ’ kif taħdem l-Unjoni , l-istituzzjonijiet tagħha u r-rwol tagħhom. Madankollu, id-domanda teżisti, u fl-aħħar xhur ir-Rappreżentazzjonijiet tal-Kummissjoni fl-Istati Membri nnutaw żieda fit-talbiet minn studenti għall-informazzjoni dwar l-istituzzjonijiet Ewropej u dwar programmi ta' studji u ta' skambju fi Stati Membri oħra. Il-kwistjoni tal-lingwa ma dehritx bħala waħda qawwija fid-dibattiti nazzjonali iżda ħarġet biċ-ċar bħala kwistjoni ċentrali fil-forum “Niddibattu l-Ewropa”, fejn in-nies għandhom l-isfida diretta li jikkomunikaw ma' ċittadini minn ambjenti oħra kulturali. F’din id-diskussjoni, ħafna mill-parteċipanti għamlu sejħa għat-tieni lingwa komuni għaċ-ċittadini kollha ta' l-UE. Id-dibattiti wrew kif kwistjonijiet partikolari kienu qawwijin f’xi Stati Membri u qanqlu ftit interess x'imkien ieħor: L-Awstrijaċi ddiskutew l-aċċess għall-istudenti barranin fl-Universitajiet Awstrijaċi kif ukoll it-tranżitu fl-Alpi, filwaqt li l-kwistjoni ta' sussidjarjetà tqanqlet f'ħafna okkażjonijiet f'dibattiti reġjonali Ġermaniżi. Fid-Danimarka, iċ-ċittadini qed jiddikustu l-possibbiltà ta’ l-abolizzjoni ta’ dissoċjazzjonijiet ta’ pajjiżhom. Ir-reazzjoni ta’ l-UE lejn il-kwistjoni tal-karikatura ta' Mawmettu hija wkoll fiċ-ċentru tad-dibattiti, b’perċezzjonijiet diverġenti tar-reazzjoni ta’ l-Unjoni Ewropea. Fl-aħħarnett, l-approċċ lejn it-Turkija kien ta’ importanza kbira f’Ċipru. 2.3. Il-fruntieri ta’ l-Ewropa u r-rwol tagħha fid-dinja It-tkabbir tibqa’ waħda mill-kwistjonijiet l-aktar diskussi fid-dibattiti. Medjament, 55% ta' l-Ewropej jikkunsidraw it-tkabbir ta' l-UE bħala pożittiv. Iżda 63% jibżgħu li tkabbir ġdid iżid id-diffikultajiet fis-swieq nazzjonali tax-xogħol. Fl-UE-15, dawk li jesprimu dubji kultant jikkunsidraw li t-tkabbir ta’ l-imgħoddi mar lil hinn u sar malajr wisq, u juru dubji wkoll dwar iktar tkabbir b’mod ġenerali, u s-sħubija tat-Turkija b’mod partikolari. Dawn iċ-ċittadini jidhru li jibżgħu li tintilef l-identità f’Ewropa bi fruntieri mhumiex definiti sew u b’iktar differenzi kulturali. Ix-xejra tad-dibattiti varjat minn pajjiż għall-ieħor, u f’ċerti każijiet kien hemm reżistenza qawwija għal iktar tkabbir u f’każijiet oħra attitudni iktar pożittiva (is-Slovenja, ir-Renju Unit). Il-perspettivi storiċi u ġeografiċi għandhom it-tendenza li jinfluwenzaw l-opinjonijiet taċ-ċittadini dwar din il-kwistjoni. Xi pajjiżi huma iktar favur il-Kroazja u l-Balkani tal-Punent milli t-Turkija. F’bosta pajjiżi, iċ-ċittadini jirreferu għall-ħtieġa ta’ Ewropa b’saħħitha, b ’ inizjattivi komuni ta ’ politika barranija u iktar żvilupp fil-politika tad-difiża u s-sigurtà, filwaqt li l-isforzi għall-promozzjoni tal-paċi u d-demokrazija fid-dinja huma rikonoxxuti minn kulħadd. B’mod partikolari, iċ-ċittadini tal-Finlandja u l-Latvja esprimew il-ħtieġa għal iktar kooperazzjoni bejn l-Unjoni Ewropea u r-Russja. Tqajmu kultant ukoll il-kwistjonijiet tat-titjib fil-kapaċitajiet ta’ l-UE fil-ġestjoni tal-kriżijiet, kif ukoll it-tisħiħ tar-relazzjonijiet transatlantiċi. 2.4. Kif taħdem l-Unjoni: “Azzjonijiet konkreti, inqas kliem” Kien hemm sens qawwi li l-azzjoni ta’ l-UE kienet essenzjali, b'aspettattivi kbar . L-idea ta’ Ewropa bħala proġett politiku għall-paċi u s-solidarjetà u bħala post fejn il-libertà u l-ġustizzja huma komuni hija aċċettata mill-maġġoranza l-kbira taċ-ċittadini. Għalihom, l-Unjoni Ewropea tinsab f'pożizzjoni tajba biex tiddefendi l-mudell Ewropew fid-dinja, biex tiġġieled it-terroriżmu u tiffaċċja sfidi oħra għas-sigurtà. L-ambjent, is-sigurtà fl-ikel jew fl-enerġija huma kwistjonijiet li huma ta’ tħassib għaċ-ċittadini u li dwarhom jaraw l-aspetti pożittivi ta’ l-integrazzjoni tal-Komunità. F’oqsma fejn l-UE għandha rekords tajbin, l-opinjoni pubblika Ewropea tikkonsidra li għandha tkompli l-ħidma tagħha u tara t-tisħiħ tal-qawwa tagħha. Dan jgħodd b’mod partikolari għall-promozzjoni tad-demokrazija u l-paċi fid-dinja, il-kooperazzjoni fir-riċerka u l-innovazzjoni u l-ħarsien ta’ l-ambjent. Iżda hemm ukoll il-perċezzjoni li l-mod kif taħdem l-Unjoni jista’ jxekkel it-twettiq tal-politika. Iċ-ċittadini jikkritikaw aktar il-mod kif l-Unjoni Ewropea taġixxi milli l-politiki li ssegwi, u jixtiequ jkunu aktar involuti fit-teħid ta’ deċiżjonijiet fil-Komunità. Kien hemm ix-xewqa li l-azzjoni ta’ l-UE tissarraf f’riżultati tanġibbli f’oqsma li fihom huwa rikonoxxut il-valur miżjud veru. Fid-dibattiti, iċ-ċittadini għandhom tendenza li jikkunsidraw il- kwistjonijiet istituzzjonali bħala astratti u kumplessi u li juru iktar interess f’politika konkreta li taffettwa l-ħajja ta’ kuljum, bħall-impjiegi, l-ambjent jew l-enerġija. Madankollu, id-dilemma kostituzzjonali u r-rwol ta’ l-istituzzjonijiet Ewropej kienu kwistjoni importanti għall-forum “Niddibattu l-Ewropa”, b’taħlita ta’ kontribuzzjonijiet pożittivi u kritiċi. L-opinjoni pubblika Ewropea appoġġjat ukoll (25%) l-idea li l-Kostituzzjoni tkun ta’ benefiċċju għall-futur ta’ l-Ewropa, wara tqabbil bejn livelli ta’ l-għixien u l-introduzzjoni ta’ l-Euro fl-Istati Membri kollha. 3. Konklużjoni: L-impenn tal-Kummissjoni lejn id-demokrazija, id-djalogu u d-dibattitu mhuwiex ser jispiċċa bil-konklużjoni tal-perjodu ta’ riflessjoni. Il-Kummissjoni ser tkompli timplimenta t-13-il azzjoni deċiżi fi Pjan D f’Ottubru 2005, u hija miftuħa biex tintroduċi l-azzjonijiet ġodda, fejn u meta huwa meqjus xieraq. B’dan il-mod, ser tiddependi fuq kooperazzjoni mill-qrib ma’ l-istituzzjonijiet ta’ l-UE u l-Istati Membri, kif ukoll sforzi aħjar u involviment minn uħud minnhom. Mill-perjodu ta’ riflessjoni s’issa ħarġu xi lezzjonijiet validi. Mil-lat pożittiv ta' min jinnota li l-kilba li jidher li hemm għal dibattitu dwar fejn għandha taġixxi l-Ewropa, uriet b’mod ċar inizjattivi kostruttivi ħafna u li jħarsu 'l quddiem minn xi Stati Membri; dibattiti pubbliċi u fora, involviment attiv mal-parlamenti nazzjonali, fir-reġjuni u fil-livell lokali. L-UE tibbenefika b’mod ċar minn iktar inizjattivi bħal dawn li jittieħdu minn Stati Membri. Min-naħa ta’ l-Istituzzjonijiet ta’ l-UE, il-forum interparlamentari organizzat mill-Parlament Ewropew u l-Parlament Awsitrijak fit-8 u d-9 ta’ Mejju, kif ukoll għadd ta’ inizjattivi ta’ min ifaħħarhom tal-kumitat tal-Parlament Ewropew, wittew it-triq għad-diskussjoni wiesa’ li hemm bżonn u l-involviment f’livell parlamentari, u b’hekk il-proġett Ewropew ikun iktar qrib in-nies u r-rappreżentanti eletti tagħhom. Bl-istess mod il-Kumitat tar-Reġjuni u l-Kumitat Ekonomiku u Soċjali Ewropew għamlu strutturi li jassiguraw li r-reġjuni u l-imsieħba soċjali mhux biss ikunu involuti, imma l-vuċijiet tagħhom jinstemgħu, u l-ideat tagħhom jiġu kkunsidrati meta jiġu fformulati l-politiki ta’ l-UE. Madankollu, irid jiġi enfasizzat li għad hemm il-ħtieġa li dawn l-inizjattivi jitqiesu aktar bħala funzjoni permanenti fl-iżvilupp tal-kwistjonijiet Ewropej, u biex aktar tard jiġu assigurati strutturi – f’livell Ewropew, nazzjonali, reġjonali u lokali – biex ikun hemm rispons kontinwu miċ-ċittadini. Huwa partikolarment importanti li ż-żgħażagħ jiġu involuti, għax huma determinati li jkollhom parti akbar fl-iżvilupp ta' l-Unjoni Ewropea u b'hekk jiżviluppaw iċ-ċittadinanza Ewropea attiva tagħhom[5]. Il-perjodu ta’ riflessjoni wera li ċ-ċittadini ftit li xejn jafu u għandhom interess dwar kif jaħdmu l-Istituzzjonijiet ta’ l-UE. Fl-istess ħin għandhom aspettattivi kbar dwar it-twettiq u l-kontenut tal-politika. Dan joħloq sens ta’ domanda importanti fuq l-Istituzzjonijiet ta’ l-UE biex jinvolvu iktar liċ-ċittadini fil-proċess politiku fil-livelli kollha. Il-Kummissjoni ser ikollha rwol speċjali f’dan ir-rigward, u – flimkien ma’ l-Istati Membri u l-Istituzzjonijiet ta’ l-UE bħala kontributuri vitali – trid tassigura li l-proċess ta’ rispons jittieħed bis-serjetà u li s-smigħ ikun segwit b’azzjoni konkreta. Il-Kummissjoni ser tikkunsidra kif tirrispondi għal dan ir-rispons u għall-inizjattivi li ġejjin miċ-ċittadini, fil-proċess ta’ l-ifformular tal-politika. Il-Kummissjoni hija lesta li tissupplixxi lill-Kunsill b’aktar data , analiżi u rendikont ta’ l-isforzi kontinwi tagħha f’dan ir-rigward. ANNESS Pjan D – rendikont komprensiv ta’ l-azzjonijiet implimentati mill-Kummissjoni Ottubru, 2005 - April, 2006 Minbarra mijiet ta’ żjarat fi Stati Membri, inkluż madwar 100 żjara mill-President u l-Membri tal-Kummissjoni lill-parlamenti nazzjonali, il-Kummissjoni organizzat sensiela ta’ żjarat speċjali bi profil għoli bħala parti mill-programm tagħha Pjan D biex tinvolvi liċ-ċittadini Ewropej f’dibattitu reali magħha. Uħud minn dawn l-attivitajiet huma mfissra hawn taħt. 1. Eżempji ta’ azzjonijiet implimentati minn Ottubru 2005 Spinta lill-dibattitu pubbliku iktar wiesa’ - Żjarat mill-Kummissarji lill-Istati Membri : Minbarra l-firxa normali ta' żjarat tal-Kummissarji, saru ħames żjarat maħsuba apposta ta' Pjan D li kienu jinvolvu lill-President Barroso, il-Viċi President Wallström, il-Viċi President Barrot u l-Kummissarji Špidla, Ferrero-Waldner, Figel u Potočnik. Dawn iż-żjarat offrew taħlita unika ta’ laqgħat, inklużi mal-gvern nazzjonali u lokali, parlamenti nazzjonali, il-midja, organizzazzjonijiet rappreżentattivi u l-pubbliku in ġenerali, biex ikun hemm skambju b’rappreżentanza ġenwinament komprensiva tas-soċjetà. - Iż-żjarat li jmiss fi Pjan D fid-Danimarka fit-18/19 ta’ Mejju u fil-Latvja u l-Litwanja f’Ġunju ser itellgħu it-total għal tmien żjarat fi Pjan D sakemm isir il-Kunsill Ewropew. - Id-disponibbiltà tal-Kummissarji għall-Parlamenti Nazzjonali : Fl-2005, seħħew kważi 100 kuntatt jew żjara mill-Kummissarji fil-Parlamenti Nazzjonali. Sa April 2006, Pjan D żied aktar minn 40 żjara ta’ Kummissarji fil-Parlamenti Nazzjonali, u dan kopra kważi l-Istati Membri kollha. Uħud minn dawn il-laqgħat kienu l-ewwel darba li l-parlamenti nazzjonali kienu qed jirċievu lill-President tal-Kummissjoni jew lill-Kummissarji f’sessjoni plenarja. - Rappreżentanzi miftuħin lill-pubbliku u ċentri ta Europe Direct : Ir-Rappreżentanzi kollha tal-Kummissjoni fl-Istati Membri ta’ kull xahar jew kull ġimgħa jorganizza “ġranet bil-bibien miftuħin” għall-konferenzi, aġġornamenti għall-istampa u preżentazzjonijiet tematiċi. Il-Promozzjoni tal-parteċipazzjoni taċ-ċittadini fil-proċess demokratiku - Il-promozzjoni ta ’ konsultazzjoni iktar effettiva : Il- White Paper dwar il-politika tal-komunikazzjoni Ewropea adottata mill-Kummissjoni fl-1 ta’ Frar 2006[6] ser twassal għal pjan ta’ azzjoni aktar konkret wara sitt xhur ta’ perjodu ta’ konsultazzjoni, li matulu iċ-ċittadini u l-partijiet kollha Ewropej interessati huma mistiedna li jesprimu l-ideat tagħhom (iktar minn 500 kontribuzzjoni ġew reġistrati sal-bidu ta’ Mejju 2006)[7]. - Appoġġ għall-proġetti ta ’ ċittadini Ewropej : Fis-17 ta’ Marzu 2006, il-Kummissjoni nediet sejħa ta’ 2 miljun € għall-proposti biex jingħata appoġġ finanzjarju lill-proġetti bil-għan li jiġu organizzati avvenimenti[8] transnazzjonali għaċ-ċittadini (jiġifieri bl-involviment ta' mill-inqas 4-5 Stati Membri f'kull proġett). Is-selezzjoni tal-proġetti qed issir bħalissa. Din is-sejħa għall-proposti għandha l-għan li tinkoraġġixxi inizjattivi mill-organizzazzjonijiet Ewropej biex jippromwovu l-parteċipazzjoni tal-pubbliku fid-dibattiti f’suġġetti dwar l-UE, kif deskritt fi Pjan D. - Ftuħ akbar : Il-Kummissjoni laqgħet il-konklużjonijiet tal-Kunsill tal-21 ta’ Diċembru 2005 li impenjaw lill-Kunsill biex jagħmel iżjed sessjonijiet pubbliċi, u b'hekk itejjeb il-ftuħ u t-trasparenza. Barra minn hekk, ħolqot reġistru pubbliku ta’ gruppi ta’ esperti[9] li jgħin lill-Kummissjoni biex tħejji l-proposti leġiżlattivi u l-inizjattivi ta’ politika, aċċessibbli on line minn Novembru 2005. Barra minn hekk, bħala parti mill-Inizjattiva għat-Trasparenza Ewropea li tnediet f’Novembru 2005, fit-3 ta’ Mejju 2006, il-Kummissjoni adottat Green Paper biex tniedi dibattitu dwar il- lobbying u l-introduzzjoni ta’ obbligi legali għall-Istati Membri biex jippubblikaw informazzjoni dwar il-benefiċjarji tal-fondi taħt ġestjoni maqsuma kif ukoll dwar il-prattiċi ta’ konsultazzjoni tal-Kummissjoni. Għodod li jiġġeneraw id-djalogu dwar politiki Ewropej - Eurobaromenter Speċifiku dwar il-Futur ta ’ l-Ewropa : Stħarriġ kwantitattiv u kwalitattiv sar fil-25 Stati Membri kollha fi Frar-Marzu 2006. - Internet : Il-Kummissjoni nediet il-forum ta’ diskussjoni on-line “Niddibattu l-Ewropa” f’20 lingwa fis-27 ta’ Marzu 2006[10]. Fl-4 ta’ Mejju 2006, 5354 kontribuzzjoni kienu ntbagħtu miċ-ċittadini. - Gruppi speċifiċi mmirati : “Jum ir-Rebbiegħa fl-Ewropa 2006” , li tnieda f’Jannar 2006 (biex tiċċelebra l-5 anniversarju tagħha), hija inizjattiva maħluqa u organizzata – bil-parteċipazzjoni attiva tal-Kummissarji – biex tistimula interess u dibattiti dwar l-Ewropa fost iż-żgħazagħ. Fl-4 ta’ Mejju 2006, 7354 skola kienu ħadu sehem f’Jum ir-Rebbiegħa. Sħubija fl-Istituzzjonijiet u korpi Ewropej Kooperazzjoni bla xkiel u sinerġiji kienu fiċ-ċentru tal-Grupp Inter-Istituzzjonali dwar l-Informazzjoni (IGI) li ltaqa’ fis-17 ta’ Jannar 2006. Il-laqgħa ippermettiet li din is-sħubija tiġi tradotta f’azzjonijiet prattiċi u konkreti. Bħala riżultat, membri u kollaboraturi ta' l-Istituzzjonijiet ta' l-UE u korpi ħadu sehem, per eżempju, fi żjarat lill-Istati Membri u kkontribwew għall-forum on-line “Niddibattu l-Ewropa”. Għamlu wkoll promozzjoni u ħadu sehem f’attivitajiet ma' skejjel matul l-inizjattiva Jum ir-Rebbiegħa. Ħafna avvenimenti tad-9 ta’ Mejju maħsuba fl-Istati Membri ġew organizzati flimkien mar-Rappreżentanzi tal-Kummissjoni u l-uffiċċji tal-Parlament Ewropew, filwaqt li l-forum interparlamentari mal-Parlamenti Nazzjonali ġie organizzat fi Brussell mill-Parlament Ewropew u l-Parlament Awstrijak. Barra minn hekk, il-Kumitat tar-Reġjuni u l-Kumitat Ekonomiku u Soċjali Ewropew kienu sħab b’saħħithom fl-implimentazzjoni tal-Pjan D, billi użaw il-kapaċità sħiħa tagħhom biex jingħaqdu f’livell lokali/reġjonali u ma’ l-atturi soċjali. Tisħiħ ta’ relazzjonijiet mal-parlamenti nazzjonali Ser isiru aktar sforzi biex ikun hemm kooperazzjoni iktar mill-qrib mal-Parlament Ewropew u l-Parlamenti nazzjonali, per eżempju biex jinstabu modi kif tiġi assigurata informazzjoni xierqa dwar l-Istrateġija ta’ Politika Annwali, kif ukoll il-Ħidma Annwali u l-Programm Leġiżlattiv. Il-Kummissjoni hija wkoll miftuħa biex tirċievi kontribut mill-parlamenti nazzjonali għall-inizjattivi fl-istadju ta' qabel il-leġiżlazzjoni, ibbażati fuq id-dispożizzjonijiet tat-Trattati attwali. 2. Evalwazzjoni - Pjan D mhuwiex operazzjoni ta’ salvataġġ għall-Kostituzzjoni Pjan D għandu l-għan “li jinkoraġġixxi diskussjoni wiesgħa bejn l-istituzzjonijiet ta ’ l-UE u ċ-ċittadini”. Biħsiebu joħloq metodu li permezz tiegħu ċ-ċittadini jistgħu jkunu involuti fil-proċess Ewropew tat-teħid tad-deċiżjonijiet. Il-kontenut tad-dibattiti ġġenerati fil-qafas ta’ Pjan D jistgħu jippromwovu ideat sew fuq is-sustanza politika kif ukoll fuq strumenti u għodod ġodda, li wħud minnhom huma marbuta mat-teħid ta’ deċiżjonijiet effettiv u affidabbli. - Involviment neċessarju mill-Istati Membri Il-Kummissjoni tara lilha nfisha l-aktar bħala faċilitatur. Sitt xhur wara l-adozzjoni ta’ Pjan D, għandu jiġi nnutat li l-involviment ta’ l-Istati Membri fit-tnedija tad-dibattiti nazzjonali baqa’ mhux ekwu. - Eżerċizzju fit-tul L-attivitajiet ta’ Pjan D bdew jirrankaw fl-ewwel nofs ta’ l-2006, u għalhekk hu kmieni wisq biex ikun hemm xi konklużjonijiet sostanzjali. Pjan D huwa parti minn eżerċizzju fit-tul, li juża metodi ġodda dwar il-komunikazzjoni maċ-ċittadini. Il-ħolqien ta’ djalogu kostruttiv ma jistax isir minn ġurnata għall-oħra. Barra minn hekk, djalogu bħal dan ma jistax isir biss bl-inizjattiva ta’ l-Istituzzjonijiet ta’ l-UE u/jew minn Brussell. Hemm bżonn involviment lokali b’appoġġ attiv u l-involviment ta’ l-Istati Membri. - Multilingwiżmu Min-naħa tal-Kummissjoni, l-azzjonijiet ta' Pjan D isiru fil-lingwi uffiċjali kollha ta' l-UE (forum ta' diskussjoni on-line ; Jum ir-Rebbiegħa fl-Ewropa), filwaqt li inizjattivi f'livelli nazzjonali, reġjonali u lokali organizzati mir-Rappreżentanzi tal-Kummissjoni fl-Istati Membri jsiru fil-lingwa rispettiva tal-pajjiż. F’dan il-kuntest, għandu jiġi enfasizzat li l-multilingwiżmu hija għodda vitali biex jitjieb djalogu veru maċ-ċittadini. Għal din ir-raġuni, il-Kummissjoni u s-sħab istituzzjonali tagħha qed jaħdmu biex jipprovdu informazzjoni fuq l-internet immirata għall-pubbliku in ġenerali f'kemm jista' jkun lingwi possibbli. [1] Flash Eurobarometer 171 u 172 – Kostituzzjoni Ewropea: stħarriġ wara r-referendum fi Franza u l-Olanda. [2] Il-Kontribut tal-Kummissjoni għall-perjodu ta’ riflessjoni u lil hinn minn hekk: Il-Pjan D għal Demokrazija, Djalogu u Dibattitu (COM(2005) 494. [3] Eurobarometer 65.1 dwar il-Futur ta’ l-Ewropa - Mejju 2006. [4] COM(2006) 211, 10.5.2006 [5] “Il-Kelma liż-Żgħażagħ” Tħassib u aspettattivi taż-żgħażagħ Ewropej dwar l-iżviluplp ta’ l-Unjoni Ewropea, analizi mill-Istandard Eurbarometer 63, pubblikazzjoni Diċembru 2005. [6] COM(2006) 35. [7] http://www.europa.eu.int/comm/communication_white_paper/charter_code/index_en.htm [8] http://europa.eu.int/comm/dgs/communication/grants/index_en.htm [9] http://europa.eu.int/comm/secretariat_general/regexp/ [10] http://europa.eu.int/debateeurope/